C 224/114
RO
Jurnalul Oficial al Uniunii Europene
8.6.2022
Joi, 25 noiembrie 2021
6.
invită autoritățile cameruneze să înceteze judecarea persoanelor în fața unor tribunale militare, rezultatele fiind prestabilite și rezultând în condamnarea la pedeapsa cu moartea, care este ilegală în temeiul dreptului internațional al drepturilor omului; reamintește că pedeapsa cu moartea nu a fost utilizată în Camerun din 1997, o etapă importantă pe calea abolirii depline a acesteia în Camerun; reiterează opoziția UE față de pedeapsa cu moartea, în toate cazurile și fără excepție; invită guvernul Camerunului să asigure abolirea acesteia; invită guvernul camerunez să ratifice Protocolul opțional nr.
2 la Pactul internațional privind drepturile civile și politice, care vizează abolirea pedepsei cu moartea; îndeamnă instanțele să se abțină de la emiterea unor astfel de sentințe și să confirme că nu vor urmări condamnarea la moarte; 7. regretă utilizarea violenței, în special împotriva copiilor, și este deosebit de preocupat de impactul acestei crize asupra copiilor; invită ambele părți la conflict să nu mai vizeze în mod intenționat populația civilă și îndeamnă separatiștii să înceteze imediat atacurile împotriva școlilor, să pună capăt imediat tuturor boicotărilor forțate ale educației și să permită întoarcerea în siguranță la școală a tuturor elevilor și profesorilor; 8. invită autoritățile cameruneze să protejeze toate femeile din țară, în special în zonele de conflict, și să promoveze egalitatea de gen și capacitarea femeilor prin stimularea participării femeilor și a organizațiilor pentru drepturile femeilor la viața publică și politică; solicită UE să dezvolte acțiuni specifice menite să consolideze drepturile diferitelor grupuri de femei, acordând o atenție deosebită tinerelor, migrantelor, femeilor care trăiesc cu HIV, persoanelor LGBTQI și persoanelor cu dizabilități; 9. consideră că procesul de descentralizare, văzut ca un sistem de guvernanță economică, socială și politică, este un instrument determinant pentru soluționarea numeroaselor provocări în materie de dezvoltare, în special prin asigurarea unui grad sporit de răspundere a politicienilor locali și a administrației locale față de cetățenii implicați; salută sprijinul UE pentru acest proces; 10. condamnă utilizarea excesivă și abuzivă a forței împotriva oponenților politici și a protestatarilor pașnici; regretă utilizarea măsurilor de limitare a circulației persoanelor, cum ar fi interzicerea circulației după o anumită oră sau interzicerea reuniunilor publice, sub pretextul pandemiei de COVID-19, cu scopul de a limita libertatea de exprimare, libertatea presei și dreptul la întruniri pașnice; își exprimă îngrijorarea cu privire la situația libertății de exprimare și a libertății presei în Camerun; denunță arestarea arbitrară și hărțuirea jurnaliștilor și a politicienilor din opoziție, precum și reducerea la tăcere a disidenței politice; invită autoritățile din Camerun să elibereze imediat și necondiționat oponenții politici, protestatarii și toți cetățenii care au fost arestați și reținuți în mod arbitrar și numai din motive politice; condamnă încălcarea libertăților fundamentale; 11.
invită platformele de comunicare socială să colaboreze cu guvernul, opoziția și societatea civilă pentru a asigura verificarea paginilor lor și pentru a limita conținutul provocator, discursurile de incitare la ură sau dezinformarea, care distrug și mai mult relațiile intercomunitare; 12. regretă faptul că peste 40 000 de persoane nu au primit asistență alimentară din cauza insecurității și a blocajelor rutiere din regiunile de nord-vest și de sud-vest, precum și atacurile recente asupra unităților medicale și a personalului medical, precum și faptul că activitățile umanitare au fost interzise în perioada în care este limitată circulația; condamnă blocarea ajutorului umanitar și atacurile împotriva lucrătorilor umanitari, inclusiv răpirea, hărțuirea și asasinarea acestora în regiunile de nord-vest și sud-vest din Camerun și condamnă, de asemenea, intensificarea intimidării la adresa observatorilor independenți și a apărătorilor drepturilor omului, în special a apărătorilor drepturilor femeilor, a căror activitate este mai importantă ca niciodată în contextul încălcărilor grave ale drepturilor omului de către toate părțile implicate în acest conflict; insistă ca toate părțile implicate în conflict să asigure imediat acces umanitar neîngrădit; invită guvernul camerunez să se asigure că acțiunile umanitare ajung în regiunile aflate în criză; 13.
invită ONU și UE să continue monitorizarea situației umanitare și evaluarea necesităților; solicită sprijin umanitar urgent din partea comunității internaționale, inclusiv din partea UE și a statelor sale membre, pentru a răspunde efectiv nevoilor urgente ale populației și pentru a le satisface în consecință; consideră că o misiune de informare a Consiliului ONU pentru Drepturile Omului în Camerun ar fi oportună pentru a stabili măsura în care dreptul internațional din domeniul drepturilor omului și dreptul internațional umanitar au fost încălcate și de către cine; 14. condamnă acțiunile teroriste ale Boko Haram în Camerun; recunoaște eforturile autorităților cameruneze de a combate această grupare; invită comunitatea internațională să sprijine toate eforturile de combatere a acestui grup armat islamist; insistă asupra faptului că lupta împotriva terorismului poate produce rezultate numai dacă sunt tratate cauzele și problemele specifice legate de inegalități; 15. încredințează Președintelui sarcina de a transmite prezenta rezoluție Comisiei, Consiliului, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Secretarului General al Organizației Națiunilor Unite, Guvernului și Parlamentului din Camerun, precum și copreședinților Adunării Parlamentare Paritare ACP-UE.